דוד בן בעש"ט

דוד (דודו) בן בעש"ט (נולד ב-10 ביוני 1950) הוא אלוף בצה"ל בדימוס, מפקד חיל הים בשנים 2004–2007. גדל בקרית חיים. נשוי למרים אב לשלוש בנות וסב לתשעה נכדים. מתגורר בקיסריה. בוגר בית הספר לקציני ים עכו, מחזור י"ד-1969. בן בעש"ט בוגר מכללת הלוחמה הימית של הצי האמריקאי בניופורט שברוד איילנד. הוא בעל תואר ראשון בכלכלה ומנהל עסקים מאוניברסיטת חיפה, ותואר שני במנהל עסקים. מאז שחרורו מצה"ל מכהן בהתנדבות כיו"ר עמותת חיל הים. בשנת 1970 התגייס לקורס חובלים אותו סיים ב-1971. עבר קורס מתקדם בבה"ד חיל הים וקורס לוחמה נגד צוללות בארצות הברית. הוא שירת בזירת ים סוף כמפקד סיירת ספינות בט"ש, כקצין גנ"ק וכמפקד אוניית התובלה אח"י בת-ים. במלחמת יום הכיפורים היה סגן מפקד ספינת טילים. בשנת 1976 מונה למפקד אח"י עכו, סטי"ל מדגם סער 2, ובשנת 1978 מונה לראש מדור קציני ים במספן כוח האדם. בשנת 1979 מונה לסגן מפקד בסיס אשדוד, ובאותה שנה מונה למפקד סטי"ל מדגם סער 4. הוא שירת כמפקד מגמת סטי"ל בבית הספר לחובלים וכסגן מפקד בית הספר. בשנת 1982 מונה למפקד פלגת סטי"לים (מפל"ג) בבסיס אשדוד, ובשנת 1985 מונה למפקד בית הספר לחובלים של חיל הים. בשנת 1988 מונה לסגן ראש מספן כוח האדם, ובשנת 1991 מונה למפקד שייטת ספינות הטילים. בשנת 1993 מונה לראש מספן כוח האדם, ובשנת 1996 מונה לנספח צה"ל בסינגפור. בשנת 1999 מונה לראש מספן הים וסגן מפקד החיל. בשנת 2002 מונה לראש מטה חיל הים. ב־23 בספטמבר 2004 הוענקה לו דרגת אלוף, והוא מונה למפקד החיל. בן בעש"ט פיקד על החיל בעת מלחמת לבנון השנייה, כשבין עיקר משימותיו של החיל הייתה שמירת המצור הימי על לבנון. במהלך המלחמה נפגע הסטי"ל אח"י חנית מטיל של חזבאללה וארבעה חיילים נהרגו כתוצאה מכך. הפגיעה הובילה לתחקיר פנימי בצה"ל, אשר מנה מספר כשלים אשר הובילו לפגיעה, אך לא הציג מסקנות כנגד האלוף. לאחר המלחמה שלח אל"ם נבו ארז, אשר פיקד במהלכה על שייטת 13, מכתב חריף לרמטכ"ל דן חלוץ ולבן בעש"ט ובמרכזו טענה כי בן בעש"ט גילה הססנות במהלך המלחמה ומנע את קיומם של מבצעים חיוניים אותם ביקשו לוחמי היחידה לבצע. ב-26 ביולי 2007 ביקש בן בעש"ט לפרוש מתפקידו, על אף שהיה אמור לסיים בכל מקרה את תפקידו כחצי שנה מאוחר יותר, וב-8 באוקטובר באותה השנה סיים את תפקידו. בראיון שהתפרסם ב-5 באוקטובר 2007 בידיעות אחרונות הסביר שהגיע להחלטה ביום השנה לפגיעה באח"י חנית לאחר שהבין שהביקורת על תפקוד חיל הים במלחמת לבנון לא תיפסק כל עוד צמרת הפיקוד לא התחלפה. במהלך שירותו הוענק לו אות לגיון ההצטיינות האמריקאי וכן אות כבוד על תרומתו לצי האיטלקי ולנאט"ו. מפקד זירת ים סוף אל"ם גדעון רז מעביר את הפיקוד ממשה בן ישי לדוד בן בעש"ט. דוד בן בעש"ט על סיפון אח"י בת ים (ת-83) דוד בן בעש"ט בגשר אח"י בת ים (ת-83) מפקדי ספינות הסער בזירת ים סוף במסיבה בדהב, 1977; מימין לשמאל: מפקד אח"י עכו - דוד בן בעש"ט, מפקד אח"י חיפה (סער 2) - דובי ברם, מפקד פלגה 45 - דני מלמד. מדיה וקבצים בנושא דוד בן בעש"ט בוויקישיתוף מפקדי חיל הים, באתר חיל הים הישראלי דליה מזור, ראיון עם מפקד חיל הים, "בין גלים", 8, מאי 2005 עמ' 20 תומר קרן, ראיון עם מח"י האלוף דוד בן בעש"ט לרגל יום החיל, "בין גלים", 11, אוקטובר 2006, עמ' 4 חנן גרינברג, מפקד חיל הים ביקש להשתחרר מתפקידו, באתר ynet, 26 ביולי 2007. כתבי "ידיעות אחרונות", סוף השבוע ב"ידיעות אחרונות": הקפטן משיב אש, באתר ynet, 4 באוקטובר 2007. מוריה בן יוסף, "הזרוע הארוכה של צה"ל זה לא רק הזרוע האווירית", "ישראל דיפנס", ‏ 2 ביוני 2012 דוד חרמץ, "אימא שלי לי לא הרשתה לי ללמוד שחייה", באתר News1 מחלקה ראשונה, 26 ביולי 2023 מפרי עטו מקצועי ומחושב, באתר ישראל היום, 6 במרץ 2014 אסף גלעד, ‏המומחה שמעריך: אחת הבעיות הביטחוניות של ישראל תיפתר בקרוב, באתר גלובס, 21 בדצמבר 2023 המערכת, דוד (דודו) בן בעש"ט, באתר עמותת חיל הים דודו בן בעש"ט יחליף את ידידיה יערי בתפקיד מפקד חיל הים, באתר הארץ, 9 ביולי 2004 דור בלך, מפקד חיל הים: "לוחמים רבים עוד יגדלו על מורשתכם, וילמדו מעוז רוחכם", אתר דובר צה"ל, ‏ 05.09.2007. עמוס הראל, מפקד הקומנדו הימי הפורש: מפקד חיל הים הגביל פעילות התקפית במלחמה, באתר הארץ, 21 בפברואר 2007. פרופיל באתר בלומברג